8 Jhb-werknemers gepos ná ondersoekDie Stad Johanesburg. Foto: Facebook Agt werknemers van die Stad Johannesburg is ontslaan nadat hulle daaraan skuldig bevind is dat hulle ŉ bod-evalueringsproses gemanipuleer het. Volgens Nic Botha, strategiese adviseur in die kantoor van die burgemeesterskomiteelid vir ekonomiese ontwikkeling, is die werknemers verder daaraan skuldig bevind dat hulle bykomende en ongegronde betalings aan ŉ diensverskaffer gemagtig het. Die werknemers se ontslag volg op ŉ lang dissiplinêre proses wat aan die lig gebring het dat ŉ begroting van R54 miljoen vir die COP17-geleentheid in 2016 oorskry is en dat nagenoeg R66 miljoen uiteindelik spandeer is. COP17 is ŉ internasionale klimaatberaad wat ten doel het om onwettige handel in fauna en flora te bekamp. Botha het gesê daar is bevind dat die werknemers verskeie ongegronde en ongemagtigde bykomende betalings gemaak het aan ŉ diensverskaffer, bo en behalwe die R54 miljoen. “Die werknemers wat betrokke was by die opsetlike manipulasie van die bod-evalueringsproses en die onwettige betalings het in die departemente ekonomiese ontwikkeling, finansies, omgewingsake, infrastruktuur en die regsafdeling gewerk.” Volgens Botha duld die huidige veelpartyregering in die metro nie korrupsie en die misbruik van belastingbetalers se geld nie. “Die Stad sal voortgaan om op te tree teen korrupsie en om werknemers te ontslaan wat die vertroue en verantwoordelikheid wat in hulle geplaas is te misbruik.”